ໄພນໍ້າຖ້ວມ ຮ້າຍແຮງໜັກຂຶ້ນ ໃນເຂດເອເຊຍ
ມີ 9 ຄົນເສຍຊີວິດເພີ່ມຕື່ມ ຢູ່ໃນຫວຽດນາມ ຂະນະທີ່ນະຄອນຫຼວງຂອງໄທ ພວມຖືກຂົ່ມຂູ່ ຈາກໄພນໍ້າຖ້ວມ
ເຈົ້າໜ້າທີ່ຫວຽດນາມລາຍງານວ່າ ມີອີກ 9 ຄົນໄດ້ເສຍຊີວິດໃນໄພນໍ້າຖ້ວມທີ່ເກີດຂຶ້ນຢູ່ທົ່ວ ບໍລິເວນອ່າງແມ່ນໍ້າຂອງຊຶ່ງເຮັດໃຫ້ໂຕເລກຜູ້ເສຍຊີວິດຢູ່ໃນຫວຽດນາມທັງໝົດເພີ່ມຂຶ້ນເປັນ 34 ຄົນ ສ່ວນໃຫຍ່ແລ້ວແມ່ນເປັນພວກເດັກນ້ອຍ ທີ່ປະເທດໄທ ບ່ອນທີ່ມີ 280 ກວ່າຄົນໄດ້ເສຍຊີວິດແລ້ວນັ້ນປະຊາຊົນໄດ້ຖືກບັງຄັບໃຫ້ຍົກ ຍ້າຍອອກໜີ ຈາກເຮືອນຊານບ້ານຊ່ອງຂອງພວກເຂົາເຈົ້າ ທີ່ນະຄອນອະຍຸດທະຍາໃນເຂດ ພາກກາງຂອງປະເທດ ບ່ອນທີ່ວັດເກົ່າແກ່ທີ່ສຳຄັນແຫ່ງນຶ່ງໄດ້ຖືກນໍ້າຖ້ວມນັ້ນ ທີ່ບາງກອກ ພວກຄົນງານໄດ້ພາກັນສ້າງຄູກັ້ນນໍ້າ ດ້ວຍຖົງຊາຍ ອ້ອມຮອບຕຶກອາຄານ ແລະເລາະຕາມ ແຄມແມ່ນໍ້າຕ່າງໆ ກ່ອນທີ່ຈະເກີດໄພນໍ້າຖ້ວມຮ້າຍແຮງຕາມທີ່ມີການຄາດຄະເນກັນນັ້ນ ໄພນໍ້າຖ້ວມທີ່ຫວຽດນາມແມ່ນຮ້າຍແຮງສຸດໃນຮອບນຶ່ງທົດສະວັດ ພວກເຈົ້າໜ້າທີ່ກ່າວວ່າ ມີເຮືອນຊານຫຼາຍກວ່າ 70,000 ຫຼັງໄດ້ຖືກນໍ້າຖ້ວມ ຖະໜົນຫົນທາງຫຼາຍໆສາຍສັນຈອນ ໄປມາບໍ່ໄດ້ ແລະໂຮງຮຽນຫຼາຍຮ້ອຍແຫ່ງຕ້ອງໄດ້ອັດລົງ ທ່ານ Bhupinder Tomar ຫົວໜ້າປະຕິບັດງານສະຫະພັນສະພາກາແດງນາໆຊາດປະຈຳ ນະຄອນຫຼວງຮ່າໂນ່ຍ ກ່າວຕໍ່ວີໂອເອວ່າ ພວກພໍ່ໄຮ່ຊາວນາຂອງຫວຽດນາມກໍໄດ້ຮັບຄວາມ ເສຍຫາຍຮ້າຍແຮງເຊັ່ນກັນ ສ່ວນຢູ່ ສປປ ລາວ ກຳປູເຈຍແລະໄທ ກໍມີລາຍງານວ່າທົ່ງໄຮ່ທົ່ງນາໄດ້ຮັບຄວາມເສຍຫາຍ ຮ້າຍແຮງ ທີ່ຄ້າຍຄືກັນ